ผู้ว่าธปท.ชี้ภายในปีนี้ดอกเบี้ยนโยบายต้องปรับขึ้น
ธปท.เผยภายในปีนี้ดอกเบี้ยนโยบายต้องขึ้น จาก 1.25% อย่างน้อย 1 ครั้ง เหตุเศรษฐกิจไทยมีแนวโน้มฟื้นตัวได้ดี&nbsp;
10 มิ.ย. 2553

ธปท.เผยภายในปีนี้ดอกเบี้ยนโยบายต้องขึ้น จาก 1.25% อย่างน้อย 1 ครั้ง เหตุเศรษฐกิจไทยมีแนวโน้มฟื้นตัวได้ดี  
นางธาริษา วัฒนเกส ผู้ว่าการธนาคารแห่งประเทศไทย(ธปท.) เปิดเผยว่า อัตราดอกเบี้ยนโยบายมีแนวโน้มปรับขึ้นจากระดับต่ำกว่าปกติที่ 1.25% ในปัจจุบัน กลับเข้าสู่ระดับปกติที่ควรจะเป็นได้ภายในสิ้นปีนี้แน่นอน  เพราะเศรษฐกิจไทยในขณะนี้มีแนวโน้มเติบโตได้ ภาคการส่งออกซึ่งเป็นกลไกลสำคัญขยายตัวได้ดี ปัญหายุโรปก็น่ากระทบการส่งออกไทยไม่มาก เพราะสัดส่วนที่ส่งไปยุโรปมีเพียง 12% ของการส่งออกทั้งหมด 
ขณะที่ ผลกระทบจากปัญหาการเมืองต่อการขยายตัวทางศรษฐกิจก็น่าจะจำกัดอยู่ในระดับที่ธปท.เคยคาดการณ์ไว้คือที่ 0.9% ของอัตราการเจริญเติบโตทางเศรษฐกิจ(จีดีพี) ด้านการลงทุนแม้จะได้รับผลกระทบจากปัญหาการชุมนุมทางการเมืองให้ชะลอออกไปบ้าง แต่เชื่อว่าจะกลับมาฟื้นได้ในไตรมาส 4 ปีนี้ ถ้าสถานการณ์การเมืองไทยไม่มีการเปลี่ยนรุนแรงอีก 
“การทำนโยบายการเงินหรือกำหนดดอกเบี้ยนโยบายน่าจะทยอยปรับขึ้นได้ ภายในปีนี้อย่างน้อยที่สุดน่าจะเห็นการปรับขึ้นดอกเบี้ยนโยบายสักครั้งแน่ๆ เพราะการทำนโยบายควรทำแต่เนินๆ ไม่ใช่ทำวันนี้แล้วจะได้ผลวันนี้ เมื่อเห็นสัญญาณแล้วก็ควรทำเลย ซึ่งตอนนี้เงินเฟ้อเริ่มเพิ่มขึ้นแล้ว” นางธาริษากล่าว